5 януари 2021 07 : 48 Избраният за президент на САЩ Джо Байдън благодари в понеделник на жителите на щата Джорджия , че са го направили първия кандидат за президент от Демократическата партия , който печели в този щат от три десетилетия . Байдън поиска подкрепа от привържениците си още веднъж на днешния балотаж за две места в Сената , от който зависи балансът на силите в Конгреса и влиянието на неговата администрация , информира Асошиейтед прес . Жителите на Джорджия определят днес кои ще бъдат новите двама сенатори от този щат . Кандидатите на републиканците са Кели Лофлър и Дейвид Пердю , заемали досега места в горната камара на американския Конгрес , и демократите Рафаел Уорнок и Джон Ософ . Ако спечелят републиканците , тази партия ще разполага с мнозинство от 52 гласа в горната камара на Конгреса , която е общо със сто места . Това ще позволи на републиканците да блокират голяма част от законодателните инициативи на Байдън след встъпването му в длъжност като президент на 20 януари . На митинг в столицата на Джорджия Атланта избраният за президент Джо Байдън посочи , че " един щат може да начертае пътя не само за следващите четири години , но и за следващото поколение " . По - рано през деня вицепрезидентът Майк Пенс също участва в митинг в Джорджия в подкрепа на кандидатите от Републиканската партия . " Ние ще запазим Джорджия и ние ще спасим Америка " , заяви Пенс в църквата " Рок спрингс " в Милнър . Доналд Тръмп също ще се включи в кампанията за частичните избори с митинг в Далтън . Ако спечелят кандидатите на Демократическата партия , тогава демократи и републиканци ще разполагат с по 50 места в Сената . В този случай бъдещата вицепрезидентка Камала Харис ще има правото на решаващ глас в Сената и така везните там ще се наклонят на страната на демократите . При това положение ще бъде по - лесно за Байдън да прокарва инициативите си , тъй като демократите контролират и Камарата на представителите ( долната камара на Конгреса ) . Допитванията до последно показваха , че битката в щата е оспорвана .